‘แม่มาลี’ขายPJWให้ลูก4%ราคาหุ้นนิวไฮ
“มาลี” ผู้ถือหุ้นใหญ่ PJW โอนหุ้นให้ลูกชายกว่า 4% ราคาหุ้นวิ่งรับทำสถิติใหม่ 5 บาท
22 ส.ค. 2555

“มาลี” ผู้ถือหุ้นใหญ่ PJW โอนหุ้นให้ลูกชายกว่า 4% ราคาหุ้นวิ่งรับทำสถิติใหม่ 5 บาท 
นางมาลี เหมมณฑารพ รายงานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า วันที่ 17 ส.ค.ที่ผ่านมา ขายหุ้น บริษัท ปัญจวัฒนาพลาสติก (PJW) จำนวน 26 ล้านหุ้น คิดเป็น 4.71% ปัจจุบันเหลือหุ้น 31% ของหุ้นที่ถืออยู่ 35.75% 
นางมาลีเป็นผู้ถือหุ้นใหญ่ PJW และเป็นมารดาของผู้บริหารกรรมการ PJW 
นายสาธิต เหมมณฑารพ ประธานเจ้าหน้าที่บริหาร PJW กล่าวว่า การขายหุ้นของแม่มาลีไม่มีนัยสำคัญและโครงสร้างการบริหารงาน เนื่องจากเป็นการขายให้กับนายชวาล เหมมณฑารพ ลูกชาย ซึ่งเป็นน้องชายของนายสาธิตด้วย ซึ่งนายชวาลไม่เคยถือหุ้น PJW มาก่อน 
“คุณแม่ไม่ได้ขายให้เสี่ยปู่อย่างที่คิดกัน แต่แบ่งขายเล็กน้อยให้น้องชายผมถือ” นายสาธิต กล่าว
นายสมพงษ์ ชลคดีดำรงกุล นักลงทุนรายใหญ่ เข้ามาลงทุนหุ้น PJW นั้น ประธานฯ กล่าวว่า ไม่ขอออกความเห็น ส่วนราคาหุ้นที่ปรับตัวขึ้นต่อเนื่อง คาดว่าเกิดจากผลประกอบการที่ออกมาเติบโตต่อเนื่องทั้งรายได้และกำไรสุทธิ 
สำหรับทิศทางผลดำเนินงานครึ่งปีหลังดีขึ้นตามเป้าหมายที่วางไว้ว่าจะทำกำไรและรายได้โตมาก กว่าปีก่อน 20% ซึ่งมีรายได้ 1,640 ล้านบาท ซึ่งเป็นการเติบโตตามธุรกิจที่ขยายตัวและอุตสาหกรรมยานยนต์ที่ฟื้นตัว
ด้านราคาหุ้น PJW วันที่ 21 ส.ค. ปรับตัวขึ้นไปสูงสุด 5.05 บาท ซึ่งเป็นราคาสูงสุดตั้งแต่เข้าซื้อขายในตลาดหลักทรัพย์ฯ วันที่ 28 ก.พ. 2555 ก่อนจะอ่อนตัวปิด 4.98 บาท เพิ่มขึ้น 0.38 บาทหรือ 8.26% มูลค่าซื้อขายหนาแน่น 490.60 ล้านบาท